**Saistošo noteikumu projekta “Liepājas valstspilsētas pašvaldības izglītojamo ēdināšanas maksas atvieglojumu saistošie noteikumi” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Pašvaldību likuma pārejas noteikumu 6. punktu dome izvērtē uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un izdod jaunus saistošos noteikumus atbilstoši pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam, piemērojami uz likuma “Par pašvaldībām” normu pamata izdotie saistošie noteikumi, ciktāl tie nav pretrunā ar likumu.  Ņemot vērā, ka likums “Par pašvaldībām” ir zaudējis spēku, 2024. gada 1. jūlijā spēku zaudēs 2011. gada 27. oktobra saistošie noteikumi Nr. 13 “Par izglītojamo ēdināšanas maksas atvieglojumiem Liepājas vispārējās izglītības iestādēs” (turpmāk – saistošie noteikumi Nr. 13). Ar mērķi nodrošināt tiesiskā regulējuma nepārtrauktību no Liepājas valstspilsētas pašvaldības (turpmāk – pašvaldība) budžeta finansēto ēdināšanas maksas atvieglojumu piešķiršanai Liepājas vispārējas izglītības iestāžu izglītojamiem, ir sagatavoti jauni saistošie noteikumi “Liepājas valstspilsētas pašvaldības izglītojamo ēdināšanas maksas atvieglojumu saistošie noteikumi” (turpmāk – saistošie noteikumi).  Pašvaldību likuma 44. panta otrā daļa noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saskaņā ar Pašvaldību likuma 4. panta pirmās daļas 4. punktu pašvaldības autonomā funkcija ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību. Izglītības likuma 17. panta trešās daļas 11. punkts noteic, ka pašvaldība nosaka tos izglītojamos, kuru ēdināšanas izmaksas tā sedz. Ņemot vērā minēto un, lai nodrošinātu ēdināšanas maksas atvieglojumus Liepājas vispārējās izglītības iestāžu izglītojamajiem, ir nepieciešams izdot saistošos noteikumus.  Saistošajos noteikumos precizēta atvieglojumu pieprasīšanas kārtība, papildus normatīvajos aktos noteiktajiem iesnieguma iesniegšanas veidiem, paredzot iespēju vecākam iesniegt pieteikumu, izmantojot tiešsaistes formu Liepājas e-pakalpojumu sistēmā. Tiek saglabāts iepriekš saistošajos noteikumos Nr. 13 noteiktais atvieglojumu apmērs, kas ir 50%–100% no pašvaldības noteiktās ēdināšanas maksas. Saistošajos noteikumos netiek mainīts izglītojamo loks, kuriem ir tiesības saņemt ēdināšanas maksas atvieglojumus.  Saskaņā ar noteikumiem Nr. 13 piešķirtie ēdināšanas maksas atvieglojumi būs spēkā līdz attiecīgajā rīkojumā norādītā termiņa beigām.  Saistošajiem noteikumiem nav alternatīvu, jo kārtību, kādā pašvaldība iedzīvotājiem piešķir noteikta veida no pašvaldības budžeta finansētu materiālo atbalstu, pašvaldībai jānosaka saistošajos noteikumos. |
| 1. Fiskālā ietekme uz pašvaldības budžetu | Izglītības iestāžu izglītojamo ēdināšanas maksas atvieglojumi tiek finansēti no pašvaldības budžeta līdzekļiem un to apjoms ir atkarīgs no pašvaldības finansiālajām iespējām.  Pašvaldības plānotais budžets saistošajos noteikumos noteikto ēdināšanas maksas atvieglojumu nodrošināšanai 2024. gadā kopā ir 1 210 328 *euro*, no tiem pirmsskolas izglītības iestādēm – 637 938 *euro* un vispārizglītojošām izglītības iestādēm – 572 390 *euro*.  Finansējums saistošo noteikumu īstenošanai ik gadu tiks paredzēts pašvaldības budžetā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi paredz nodrošināt jau esošus pašvaldības finansētus atvieglojumus un labvēlīgi ietekmē izglītojamo ģimeņu materiālo situāciju, jo pašvaldība pilnībā vai daļēji sedz bērna ēdināšanas izmaksas izglītības iestādē.  Saistošajiem noteikumiem nav ietekme uz vidi, iedzīvotāju veselību, uzņēmējdarbības vidi un konkurenci. |
| 1. Ietekme uz administratīvajām procedūrām un to izmaksām | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas. Saistošo noteikumu izpildi nodrošinās pašvaldības dibinātās izglītības iestādes un Liepājas Izglītības pārvalde.  Personām (ģimenēm) tiek atvieglota administratīvā procedūra, paredzot papildu iespēju iesniegt pieteikumu, izmantojot tiešsaistes formu Liepājas e-pakalpojumu sistēmā.  Nav paredzamas papildu administratīvo procedūru izmaksas. |
| 1. Ietekme uz pašvaldības funkcijām un cilvēkresursiem | Saistošie noteikumi skar pašvaldības funkciju izglītības jomā. Ar saistošo noteikumu apstiprināšanu saturiski netiek veidota jauna pašvaldības autonomā funkcija, bet tiek precizēts esošās saturs.  Saistošo noteikumu izpildes administrēšanu nodrošinās Liepājas Izglītības pārvalde un izglītības iestādes, jaunas darba vietas netiks veidotas, tiks precizēti esošo darbinieku pienākumi un uzdevumi. |
| 1. Informācija par izpildes nodrošināšanu | Saistošo noteikumu izpildi nodrošinās pašvaldības vispārējās izglītības iestādes un Liepājas Izglītības pārvalde esošo funkciju un uzdevumu ietvaros. Nav paredzēta jaunu institūciju izveide vai esošo institūciju reorganizācija. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai – noteikt izglītojamos, kuru ēdināšanas izmaksas sedz pašvaldība, un paredz tikai to, kas ir nepieciešams norādītā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības tīmekļvietnē www.liepaja.lv un sniegta iespēja ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš